Mange tusinde personer står uden tag over hovedet, efter at en voldsom brand i weekenden har hærget et slumkvarter i Bangladesh.

Ifølge BBC er 50.000 blevet hjemløse, mens nyhedsbureauet AFP skriver, at mindst 10.000 har mistet deres hjem.

Branden har ramt slumkvarteret Chalantika i hovedstaden Dhaka.



Der er ingen meldinger om omkomne, men mange personer har fået mindre skader i forbindelse med den store brand, oplyser myndighederne.



Det tog brandvæsnet i byen mere end seks timer at få bugt med flammerne.

Flere tusinde hjem er blevet ødelagt i slumkvarteret. Mange af husenes tage er lavet af plastik, hvilket har gjort det nemt for flammerne at sprede sig videre i bebyggelserne.



De fleste indbyggere i slumkvarteret har blot en sparsom indkomst. Mange af dem var rejst væk fra området i forbindelse med fejringen af den muslimske højtid eid.



Det er ingen meldinger om, hvad der kan have forårsaget den ødelæggende brand. Politiet har sat en efterforskning i gang for at klarlægge årsagen.

Myndighederne i Bangladesh oplyser ifølge BBC, at der bliver taget hånd om tusindvis af personer, som efter branden står uden tag over hovedet.

Billeder fra branden viser, at store dele af kvarteret var i flammer.



Mange af de lokale, der var i området, da branden brød ud, søgte tilflugt på høje hustage i nærheden. Skoler, der er lukket på grund af eid-fejringen, har også fået besøg af flere indbyggere på flugt fra flammerne.

- Vi giver sikrer dem mand, vand, toilettet og elektricitet, siger Shafiul Azam, der er kommunal embedsmand, til AFP.



Billeder viser, at flere beboer også er vendt tilbage til slumkvarteret natten til søndag dansk tid, hvor de har set de omfattende skader, som flammerne har påført deres hjem.

Bangladesh er et fattigt land, hvor sikkerhedsregler sjældent bliver efterlevet, og ulykker dræber hundredvis af personer hvert år.

I februar blev et ældre kvarter i Dhaka raseret af en dødelig brand. Her omkom omkring 80 personer.

Samme måned blev ni personer dræbt under en voldsom brand i et slumkvarter i kystbyen Chittagong.

Derudover kom omkring et halvt hundrede personer til skade, mens flere end 200 boliger udbrændte.



/ritzau/